Висока школа електротехнике и рачунарства (ВИШЕР) је правни следбеник Више школе за образовање радника електротехничке и металске струке (касније Виша електрометалска школа) у Београду, која је основана давне 1974. године. Од 1987. године до 2007. године, Школа је пословала под називом Виша електротехничка школа у Београду. Оснивач Високе школе електротехнике и рачунарства струковних студија у Београду је Република Србија.

Од 2002. године наставни планови и програми су измењени и осавремењени по највишим законским стандардима, а студије од тада трају три године. Од акредитације 2007. године, промењен је назив у Висока школа електротехнике и рачунарства. Последњи поступак акредитације спроведен је 2017. године. Школа је ту прилику искористила да студијске програме додатно осавремени и усклади са развојем технологије и науке, а пре свега да студијске програме усклади са потребама тржишта рада.

У Школи се организује **осам** акредитованих студијских програма **основних струковних студија** у трајању од три године (180 ЕСПБ):

|  |  |
| --- | --- |
| * Аудио и видео технологије, * Аутоматика и системи управљања возилима, * Еколошки инжењеринг, * Електроника и телекомуникације, | * Информациони системи, * Нове енергетске технологије, * Нове рачунарске технологије, * Рачунарска техника |

У Школи се организује **шест** акредитованих студијских програма **специјалистичких струковних студија** у трајању од годину дана (60 ЕСПБ):

* Електроника и телекомуникације
* Мехатроника
* Мултимедијалне технологије и дигитална телевизија,
* Нове енергетске технологије,
* Нове рачунарске технологије
* Сигурност информационо-комуникационих система.

У Школи се организује **три** акредитована студијска програма **мастер струковних студија** у трајању од две године (120 ЕСПБ).:

* Електротехничко инжењерство,
* Мултимедијално инжењерство и
* Рачунарско инжењерство.

Овакав концепт наставног плана и програма Школе омогућава студентима да стекну петогодишње високо образовање у једној високообразовној установи.

Значајан део сопствених прихода Школе се сваке године инвестира у одржавање и опремање радних просторија, набавку опреме за образовање, али и стручно и професионално усавршавање запослених. Последицу таквог приступа развоју представља чињеница да је Висока школа електротехнике и рачунарства струковних студија у Београду евидентно једна од најопремљенијих образовних установа у Републици Србији. Све лабораторије опремљене су најсавременијом опремом намењеном за одржавање лабораторијских вежби. Настава из сваког предмета покривена је одговарајућим уџбеницима, практикумима и другом помоћном литературом која се користи у настави. Наставници и сарадници запослени у школи, аутори су преко 100 публикација, међу којима су уџбеници, монографије, збирке задатака и приручници за лабораторијске вежбе. Висока школа електротехнике и рачунарства струковних студија у Београду, заједно са реномираним партнерима из Европе, окружења и Републике Србије, била је учесник на два успешно завршена Темпус пројекта, а тренутно је учесник на три актуелна Erasmus+ пројекта. Ускоро се очекује отпочињање нових међународних пројеката у оквиру Erasmus+ програма.